নুপিডিয়া
নুপিডিয়া (ইংরেজি: Nupedia) ছিল ইংরেজি ভাষায় ওয়েব ভিত্তিক একটি ইন্টারনেট বিশ্বকোষ যার নিবন্ধ সমুহ মুক্ত কন্টেন্ট লাইসেন্সের আওতায় উপযুক্ত বিষয়ে দক্ষ স্বেচ্ছাসেবী অবদানকারী কর্তৃক লিখিত এবং বিশেষজ্ঞ সম্পাদকদের দ্বারা পর্যালোচনার পর প্রকাশিত হতো। এর প্রতিষ্ঠাতা জিমি ওয়েলস, পরিচালনায় বোমিস ও প্রধান সম্পাদকের ভূমিকায় ছিলেন ল্যারি স্যাঙ্গার। নুপিডিয়া মার্চ ২০০০ সাল থেকে সেপ্টেম্বর ২০০৩ সাল পর্যন্ত কার্যকর ছিল। যদিও এটিকে উইকিপিডিয়ার পূর্বসূরী মনে করা হলেও উইকিপিডিয়ার মতো এখানে লাইভ সম্পাদনার সুবিধা ছিলনা, নুপিডিয়ায় নিবন্ধের বিষয়বস্তু নিয়ন্ত্রণের জন্যে সাত-স্তরের অনুমোদন প্রক্রিয়া নীতি অনুসৃত হতো। নুপিডিয়ার নিয়ম-নীতি ছিল একটি বিশেষজ্ঞ কমিটির মাধ্যমে পূর্বপরিকল্পিত, যার ফলে এর শুরুর প্রথম বছরে মাত্র ২১টি অনুমোদিত নিবন্ধ ছিল; সে তুলনায় উইকিপিডিয়ায় প্রথম মাসে দুইশো নিবন্ধ এবং বছরে ছিল ১৮ হাজার।